חינוך הוא מן המקצועות החריגים ורוויי הסתירות בחברה של המאה העשרים ואחת. מחד גיסא, אנו מפקידים בידי מחנכות ומחנכים את אוצרותינו היקרים ביותר, הילדים שלנו. בעולם שבו מרבית ההורים עובדים במשרה מלאה, ילדים וילדות מבלים בבית הספר עם מוריהם ומורותיהם זמן רב משהם נמצאים בבית. מאידך גיסא, החברה שלנו נוטה להמעיט בערכם של הבוחרים בחינוך כמקצוע. אפילו אמרת כנף יש על כך – "מי שיכול עושה; מי שאינו יכול מלמד". שכרם של המורים נמוך משכרם של העוסקים במקצועות אחרים – רופאות, משפטנים, רואי חשבון ונשות עסקים.

אני במקצועי הן פסיכולוג קליני, הן מורה. אני זוכר שמיום שהתחלתי להתלבט בדבר מקצועי העתידי, רציתי להיות מורה, אבל גדלתי במשפחה שהשתייכה למעמד הביניים ולנגד עיניה עמדה הניידות החברתית כלפי מעלה, והתביישתי ברצון הזה. כשדנתי בעניין עם חמי, שהיה בעצמו מורה במשך כל חייו, הוא האיץ בי לרכוש מקצוע "אמיתי", כי ללמד תמיד אוכל אם ארצה. קיבלתי את עצתו של חמי והחלטתי ללמוד פסיכולוגיה קלינית. לאחר שקיבלתי את התואר השלישי בפסיכולוגיה, פתחתי קליניקה והתחלתי לטפל בילדים ובילדות שהתקשו לתפקד במערכת החינוך. במהרה הבנתי שידי מערכת החינוך שלנו בכלל וידיהם של המורים המורות בפרט כבולות, שהם כחגבים מול גודל המשימה העומדת בפניהם, ושהם אינם חמושים כיאות בקרב שאליו משליכה אותם המערכת.

בעבודתי בקליניקה שלי עם ילדים ועם משפחות, היה קל למדי לעמוד על הדקויות והקונפליקטים שעמדו בבסיס הבעיות בבית הספר. רבים מצרכינו האנושיים המהותיים ביותר אינם זוכים למענה במשפחה או בבית הספר. בסביבת המשפחה, סביבה שעליה יש מידה רבה יותר של שליטה, גיליתי שאפשר לשנות, גם אם הדבר קשה. בסופו של דבר, אימהות, אבות וילדים הם יחידות קטנות יחסית ולרוב מידת המוטיבציה שלהם לשפר את איכות התפקוד גבוהה. לעומתם, מורים ומורות מצויים במלכודת. מחד גיסא, הרוב המכריע רוצה באמת ובתמים למלא את כל צרכיהם של הילדים והילדות המופקדים בידם. מאידך גיסא, מורים ומורות העומדים מול כיתות שבהן שלושים תלמידים ותלמידות מרקעים שונים מאוד נדרשים לחולל פלאים. הם נדרשים להשליט משמעת בכיתה, להיות ערים לצרכים הרגשיים של כל תלמידה ותלמיד וכמובן, ללמד את החומר תוך שהם קשובים לסגנונות הלמידה השונים של התלמידים, בלא לשעמם ובלא לייגע.

לאחר שני עשורים של טיפול בילדים, בילדות ובמשפחות בקליניקה שלי, גמלה בלבי החלטה להיכנס לזירה בעצמי ולפנות להוראה. למדתי הוראה, קיבלתי תעודה, ולאחר ההתמחות שבמהלכה עברתי בכמה בתי ספר החלטתי לפתוח בית ספר לתלמידים מתקשים שנשרו ממערכת החינוך הרגילה. בית הספר שלי מיועד לתלמידים מכיתה ז' ועד כיתה י"ב שבבתי הספר הרגילים הגיעו להישגים דלים אף שמבחינת כישוריהם האינטלקטואליים אינם נופלים מאחרים. רבים מן התלמידים המגיעים לבית הספר אובחנו בעבר כלוקים במגוון הפרעות ולקויות, כמו הפרעות קשב וריכוז, הפרעת הספקטרום האוטיסטי, הפרעת התנגדות, הפרעת התנהגות ולקויות למידה. במהרה התבהר לי שהמכנה המשותף לכולם הוא שקשייהם נעוצים בחוסר יכולתה של מערכת החינוך למלא את צרכיהם הרגשיים. משפחותיהם של התלמידים שלי לא ידעו כיצד להתאים את ציפיותיהן לטמפרמנט המולד של הילד. אנשי המקצוע בבתי הספר, שלרוב מודעים יותר לחשיבות הטמפרמנט וסגנון הלמידה, אינם מצליחים ליישם שיטות שיסייעו לתלמידים המתקשים. הקהילה רבתי ומערכת החינוך דוחפות בהתמדה לקראת גיוון רב אף יותר של תלמידים ותלמידות בכיתות הרגילות, וברור לכל בר דעת שעבודתם של המורים והמורות הולכת ונעשית קשה יותר. וכל זאת מתרחש בחברה שבה מעמדם של המורים הולך ומדרדר במהירות.

באחד הימים האירה בי הבנה ששינה כליל את תבניות החשיבה שלי. הבנתי שאנו מביטים על תהליך הלמידה באופן שגוי לחלוטין. אף שתפקידם של בתי הספר הוא ללמד חומר ולהיות מקום שבו תלמידים רוכשים ידע ומיומנויות שיאפשרו להם תפקוד יעיל בחברה, העברת הידע מן המורה אל התלמיד אינה חזות הכל. הבנתי שלתהליך הלמידה יש ערך כאשר הוא מחזק את חוסנם הרגשי של התלמיד או התלמידה ואת נפשם. לצערי, מערכת החינוך שלנו הפכה את היוצרות ורואה באמצעי יעד בפני עצמו. הוראת חומר היא אמצעי. טיפוח רווחתם הרגשית של התלמידים והעצמתם הנפשית היא המטרה האמיתית.

בספר זה אפרוש את ניסיוני ואת מסקנות המחקר שהאירו לי את תפקידם של המחנכות והמחנכים באור חדש. תפקיד המחנך והמחנכת אינו מסתכם בהנחלת ידע, כי אם העצמת הרוח האנושית. כשם שפסיכולוגית משתמשת במילים ומטפל במוזיקה משתמש בצלילים כאמצעי ריפוי, כך המחנך והמחנכת משתמשים בחוויית הלמידה ככלי למימוש עצמי וגדילה. כאשר המחנך או המחנכת דואגים לצרכיה הרגשיים של הנפש, הלמידה הופכת לטרנספורמטיבית. כאשר הם מנחילים ידע בלבד, הלמידה היא חוויה ריקנית ובלתי מספקת.

אחתום הקדמה זו בסיפור. אני מאמין שסיפורים הם דרך נפלאה ויעילה להעברת רעיונות מושגיים. כותב סיפור זה, וכותבם של סיפורים רבים אחרים שיופיעו בספר זה, הוא בני, עדין צ'סנר. אני גאה לספר שעדין עוסק בהוראה.